UNESCO Eestis
UNESCO on ÜRO eriorganisatsioon, mille eesmärk on aidata kaasa rahu ja julgeoleku tagamisele maailmas, edendades rahvusvahelist koostööd hariduse, kultuuri, teaduse, IKT ja meedia vallas. Paljud UNESCO teemad on valdkondadevahelised ja -ülesed. Eesti sai UNESCO liikmeks 14. oktoobril 1991. UNESCO Eesti rahvuslik komisjon on Kultuuriministeeriumis iseseisvaid ülesandeid täitev struktuuriüksus, mis koosneb sekretariaadist, eksperdikogust ja täitevkogust. UNESCO ERK on ühenduslüli ja koordineerija UNESCO peakorteri ja UNESCO tegevusega seotud isikute ja asutuste vahel Eestis. UNESCO-l on mitmeid nimekirju ja võrgustikke, kus Eesti on hästi esindatud. Veebikaardil http://www.kaart.unesco.ee on märgitud kõik Eesti paigad, linnad ja õppeasutused, mis selles koostöös osalevad.